﻿ Referat la seminarul nr. 2, din 24.X.2017 (https://youtu.be/5zcM0UfbYUA) ALEXANDRU A. POPOVICi Dimensiuni, concepte şi teorii ale globalizării 1 Introducere: fenomene şi factori explicativi ai globalizării Globalizarea este un proces care ne înconjoară din toate părţile şi chiar pătrunde în noi, fie că vrem sau nu şi chiar dacă ne dăm seama sau nu. Vorbim la telefon cu prieteni din alte ţări sau continente, primi ştiri şi imagini ale agenţiilor de presă internaţionale. De la super-magazine cumpărăm mâncare sau îmbrăcăminte şi încălţăminte, sau maşini şi produse electronice din Turcia până în Australia, din Germania până în China sau Coreea de sud. E drept că, de multe ori, ele seamănă atât de mult, încât trebuie să ne uităm la etichete sau alte indicaţii, ca să ştim de unde vin, dar şi atunci s-ar putea să ne înşelăm. Invers, boli ciudate apar brusc în mai multe colţuri ale lumii, venite fie din ţinuturi şi populaţii altădată izolate, sau ajunse poate acolo în urma unor experimente făcute de laboratoare avansate. Întreaga lume se mobilizează ca să le nimicească sau măcar să le izoleze, iar cel mai adesea reuşesc. Drogurile şi chiar armele (dar de ele se vorbeşte mai puţin) vin în cantităţi imense din câteva centre bine cunoscute şi se răspândesc peste tot. Atentatele teroriste se produc după reţete ciudat de asemănătoare şi totuşi nu pot fi evitate. Toate forţele de ordine sau chiar armatele se mobilizează contra lor, dar cu fără prea mare succes. Instituţiile statului nostru îşi justifică unele decizii prin hotărâri ale organismelor Uniunii Europene, ale Fondului Monetar Internaţional (FMI) sau ale NATO. Uneori, şi aici e greu de ştiut sursa primară. Alteori, ele promit că vor discuta problemele noastre în aceste organisme şi poate chiar o fac, dar rezultatele sunt greu de observat. Primim mesaje de la organizaţii neguvernamentale, care ne descriu situaţii grave sau revoltătoare, din societate sau din mediul natural înconjurător, de la noi sau din lume, şi ne cer adeziunea sau sprijinul. Probabil că o acordăm măcar pe prima şi e chiar cu folos. Vedem filme ş i ascultăm muzică produse din toate colţurile lumii, citim romane, în română sau engleză, ale unor autori din diverse ţări., din Rusia şi Europa occidentală, până în America de sud, Japonia sau S.U.A. Învăţăm după manuale ale unor autori din ţări cu prestigiu ştiinţific, ne documentăm din reviste la care colaborează cercetători din toată lumea şi chiar şi din România, iar filmele noastre iau permanent premii la festivaluri internaţionale (găsindu-şi astfel producători străini), ceea ce, până acum 30 de ani, era o raritate. Profesori şi alţi oameni de cultură străini conferenţiază sau chiar predau în ţara noastră, iar destui de mulţi tineri îşi fac studiile, total sau parţial, la bune universităţi şi nu numai din Europa. De zecile de mii de specialişti români sau de milioanele de muncitori care lucrează în alte ţări, ce să mai spunem, e bine sau e rău? La o scurtă analiză , aceste „produse” se dovedesc cu o mare diversitate de surse, dar cu o mult mai mică varietate externă şi una şi mai mică de conţinut. Standardizarea şi ponciful îşi dau de multe ori mâna, pentru a face o marfă nu numai accesibilă şi acceptabilă peste tot, ci şi posibil de produs în varii locuri şi medii. Originalitatea şi creativitatea adevărată există totuşi şi chiar reuşesc să- şi facă loc, dar sunt greu de perceput şi de ales din grămada de rezultate obţinute „după reţetă”. Iar toate aceste lucruri se petrec peste tot în lume, nu numai în zonele mai puţin dezvoltate. Cine produce şi promovează aceste reţete e însă mai greu de spus, iar cauzele şi împrejurările care îi determină pe aceşti producători să persiste şi să se dezvolte, iar pe noi să le acceptăm şi chiar să le căutam, sunt şi mau greu de determinat şi explicat. Fie este vorba de schimbarea mediului natural sau de infrastructurile tehnologice moderne, fie de strategiile corporaţiilor transnaţionale (CTN) sau ale marilor puteri sau ale organizaţiilor financiare mondiale, fie şi de programele şi instituţiile de învăţământ şi de cercetare internaţionale, sau de industria culturală. Voi căuta în cele ce urmează să indic unele definiţii şi explicaţiile mai importante ale fenomenului globalizării (împreună cu bibliografia respectivă), care să depăşească nivelul mijloacelor de comunicare în masă şi/sau ale propagandei ideologice pro sau contra lui. E un efort la care s-au angajat unele din cele mai pătrunzătoare minţi din diverse domenii sau ţări şi care merită cunoscut. 1 2 Globalizarea: dimensiuni, definiţii şi concepte specifice Într-o încercare de scurtă sinteză, dintr-un volum de trecere în revistă, sociologul Mauro F. Guillen scria că „intuitiv, globalizare este un proces alimentat de şi din care rezultă fluxuri transfrontaliere crescute de bunuri servicii, bani informaţie şi cultură”. Apoi, încercând să fie mai riguros şi mai sintetic, după ce indicase câteva definiţii referitoare la diferitele ei aspecte, o descria ca „un proces care duce la interdependenţă şi înţelegere reciprocă (reflexivitate) sporite între unităţile economice, politice şi sociale din lume, precum şi, în general, între actori” (Ritzer, Atalay, 2010, pp. 4- 5). Sunt scoase astfel în evidenţă câteva dimensiuni ale globalizării, pe care le vom întâlni şi noi imediat. Evidenţiind aspectele economice, Robert Gilpin arăta, laudativ, că globalizarea e un proces caracterizat prin „creşterile enorme din comerţul internaţional, fluxurile financiare şi activităţile corporaţiilor multinaţionale, ca şi din ce în ce mai multe economii integrate în sistemul economic mondial” (2000, p. 7). Asemănător, dar critic, George Soros o definea prin „mişcarea liberă a capitalului, însoţită de dominaţia crescândă a pieţelor financiare globale şi a corporaţiilor multinaţionale, asupra economiilor naţionale” (2002, p. 15). Un sociolog cunoscut, George Ritzer, generaliza şi multiplica globalizarea, ca „o mulţime de procese de accelerare, cuprinzând fluxuri ce cuprind un număr din ce în ce mai mare din spaţiile lumii şi care duc la o integrare şi interconectare crescută a acestor spaţii”” (2004, p. 1). Politologii marxişti Leslie Sklair şi William I. Robinson descriu astfel etapele procesului: „corporaţiile transnaţionale furnizează baza materială pentru o clasă capitalistă transnaţională care dictează nestingherită practicile economice transnaţionale”. „Un aparat al statului transnaţional apare, prin globalizare, din interiorul statului-naţiune” (Ritzer & Atalay, 2010, pp. 184, 196). În fine, Ronald Robertson, un bun filozof al culturii, definea hegelian globalizarea (optimist, până la urmă, ca scop, dar mai puţin atent la mijloace) drept „formarea unei conştiinţe de sine a umanităţii” (1996). Explorând şi alte studii şi definiţii, se poate observa că, până la urmă, globalizarea are ca dimensiuni sau aspecte principale (într-o enumerare ierarhică, în ordinea crescută a complexităţii) pe cele ecologice, tehnologice, economice, sociale, politico-militare, culturale. Aceasta e şi ordinea în care vom trece în revistă unele din cele mai importante lucrări ştiinţifice având ca obiect globalizarea. Mai întâi însă, vom explica unii termeni specifici domeniului. Mcdonaldizarea (numită şi studiată de G. Ritzer) se referă la procesul răspândirii globale a restaurantelor „McDonald” şi, mai general, a unor forme de servicii şi produse standardizate şi simplificate, promovate, de obicei, de companii transnaţionale (1993,1998). Asemănător, „grocalizarea” indică un proces global de creştere (growth) exclusiv cantitativă. Creolizarea sau hibridizarea se referă la un proces de combinare a două componente din surse interne şi externe, rezultatul având proprietăţi noi (ca în naşterea creolilor prin combinarea spaniolilor cu amerindienii, sau a unor varietăţi de organisme biologice). Glocalizarea înseamnă crearea unor produse „universale”, dar cu unele trăsături locale (cum se mai zice: „think global, feel local”). În globalizare, unii cercetători au distins (peiorativ) procese de „americanizare” (asimilate cu consumismul) sau, opus, de „sovietizare” (identificate cu supunerea ideologică şi uniformizarea socială). Alţii au pus în contrast îmbogăţirea ţărilor occidentale (sau nordice) cu sărăcirea celor orientale (sau sudice), ambele adevărate, dar uitând de îmbogăţ irea ţărilor petroliere arabe sau de sărăcia celor „socialiste” (totuşi industrializate), de proletarizarea unor pături mijlocii, ba chiar de distrugerea unor industrii şi calificări muncitoreşti, din ţările bogate . S-a vorbit mult, şi pe bună dreptate, de „eurocentrismul” sau „occidentalismul” arogant promovat prin globalizare, respectiv de „orientalismul” aplicat depreciativ unor ţări subdezvoltate, neglijându-se faptul că multe culturi orientale au fost studiate şi admirate mai întâi de cercetători şi istorici occidentali, sau că occidentalismul a fost apreciat şi asimilat voluntar de ţări orientale ca Rusia, Japonia şi Turcia. Sistemele de valori culturale sunt complexe şi greu comparabile, toate având atât trăsături pozitive cât si negative, care nu pot fi disociate decât în mod abstract. Se pot distinge atitudini sociale sau individuale de respingere totală a globalizării (globofobie), mai ales la stânga politică şi în ţările subdezvoltate (supuse presiunilor negative ale procesului), respectiv de promovare necritică a ei (globofilie sau, să-i zicem, globoapologie), mai ales de către dreapta politică şi de ţările dezvoltate. E drept că, în urma crizei economice din 2007, atitudinile s-au mai schimbat şi, uneori, chiar s-au inversat (când au dispărut unele avantaje chiar şi pentru cei săraci). Cred că globalizarea e un proces dialectic, cu aspecte atât bune, cât şi rele, depinzând ş i de timp sau loc, şi putând fi făcut mai bun (chiar dacă nu perfect) nu prin anatemizare sau predică, ci printr-o cunoaştere mai adânc ă şi printr-o luptă ne-maniheistă. Ce este uman nu poate fi perfect, dar e perfectibil, iar unificarea lumii e un scop benefic şi necesar, dar obtenabil nu prin diabolizare reciprocă, ci mai ales prin efort, înţelegere, empatie şi dialog. 2 Pentru a putea fi cunoscută şi înţeleasă corect globalizarea, este necesară o abordare nuanţată, atât sintetică, cât şi ierarhizată, a tuturor dimensiunilor ei, printr-un studiu interdisciplinar condus de o concepţie de ansamblu a realităţii socio-umane. Mai departe, vom vedea că această necesitate decurge şi din evoluţia analizei globalizării de către cercetătorii din diversele domenii ştiinţifice şi filozofice. 3 Teorii ale globalizării 3.1 Teorii ecologice Am auzit cu toţii de problemele pe care le pun poluarea mediului, încălzirea globală şi epuizarea resurselor naturale, precum şi de strategiile politice globale, statale sau nu, care le au ca obiect. Mai puţini cunosc teoriile ştiinţifice pe care se bazează evaluarea lor şi încă mai puţini pot să le şi compare. Cartea lui Vaclav Smil, un cercetător cu o vastă pregătire în fizică, tehnică, biologie şi mediul natural, „Global Ecology: Environmental Change and Social Flexibility” (1993) tratează condiţiile vieţii planetare şi deteriorarea ei; posibilităţile de ameliorare şi obstacolele sociale majore. Cea a lui Charles H. Southwick, „Global Ecology in Human Perspective” (1996) se ocupă chiar mai sistematic de fundamentele ştiinţifice ale ecologiei, de interacţiunea societăţii umane cu mediul ecologic, ca şi de reglementările necesare şi prospectarea evoluţiei în diferite variante. Mai recente, „Global Ecology” (2010), coordonată de Sven Eric Jorgensen, un inovator în materie, este un manual (derivat dintr-o vastă enciclopedie) cu o abordare structural-dinamică a biosferei, litosferei, atmosferei şi climei, iar cea a lui Peter Newell, „Globalization and the Environment: Capitalism, Ecology and Power” (2014) analizează influenţa ansamblului economiei capitaliste globale (comerţ, producţie, finanţe) asupra mediului, precum şi schimbările politico-economice necesare pentru asigurarea sustenabilităţii dezvoltării globale. În ce mă priveşte, consider ca foarte importantă problema poluării, îndoielnică cea a catastrofismului încălzirii globale (cunoscând că există o ciclicitate a variaţiei temperaturii, cu perioade alternante de încălziri şi răciri, de cca. 600 de ani, ultima încălzire, care a permis şi stabilirea vikingilor în Groenlada, terminându-se la începutul mileniului II) ş i exagerată cea a resurselor (amintindu-mi că, acum 50 de ani, primele rapoarte ale Clubului de la Roma prevesteau epuizarea, până la sfârşitul mileniului, a celor exploatabile, iar de atunci s-au descoperit rezerve imense de petrol, gaze naturale şi minerale). Desigur, una este problema existenţei resurselor şi alta cea a posibilităţii economice a accesului la ele sau a progresului tehnologiilor de exploatare. 3.2 Teorii tehnologice Din păcate, aceste teorii se ocupă mai mult de influenţarea civilizaţiei de către tehnologiile de comunicare în masă, de la televiziune la reţelele de calculatoare sau la telefonia mobilă, neglijând alte tehnologii cum ar fi cele energetice sau biologice. Marshal McLuhan a fost un deschizător de drumuri şi un profet în acest domeniu, prin „The Gutenberg Galaxy” (1962) în care vorbea de civilizaţia tiparului, născută prin invenţia lui, precum şi de satul global viitor, realizabil prin extinderea şi intensificarea comunicaţiilor. Ulterior, în „Understanding Media” (1964), el a studiat impactul psihologic diferenţiat, al mediilor contemplative (pasive) de comunicare şi a celor participative (active), iar în; „The medium is the message” (1967) – influenţa naturii tehnologiei asupra conţinutului informaţiei. „War and Peace in the Global Village” (1989), o culegere de eseuri, apărută postum, se referea, printre altele, la evoluţia culturii şi societăţii, în condiţiile noilor reţele de comunicaţii. Mai târziu, vasta lucrare a lui Manuel Castells, „The Information Age: Economy, Society, and Culture”, apărută în trei volume, începând din 1996, a dezvoltat aceste subiecte, introducând şi termenul de „societatea reţelei” (network society), referitor atât la aspectele informatice, cât şi la cele sociale. S-au făcut multe speculaţii (cum vom vedea mai jos) asupra trecerii de la o organizare centralizată şi ierarhizată a societăţii, la una descentralizată şi egalitară, prin extinderea reţelelor de comunicaţii. Ca informatician care m-am ocupat de aceste probleme în unele cărţi (din 2004 şi 2011), nu pot să nu observ că ele ignorau (voit sau nu) faptul că aceste reţele nu pot funcţiona fără existenţa unor centre de coordonare a activităţilor, unde se pot stoca toate informaţiile (sau majoritatea lor) şi unde există informaţii inaccesibile, de obicei, utilizatorilor obişnuiţi. Aceste centre sunt totuşi în puterea concurentă a marilor companii sau a statelor, iar ansamblurile sunt modelate spre a răspunde nevoilor sistemelor sociale printre ale căror părţi sunt (chiar dacă le şi influenţează). Ele pot fi utilizate activ şi de organizaţii mai puţin centralizate, însă doar o reorganizare profundă a lor (posibilă tehnic, dar mai dificilă social) poate asigura o mai mare egalitate şi echitate. Structuri asemănătoare au şi reţelele mai vechi, telefonice, electrice sau de gaze naturale, controlate tot de state sau companii (multe internaţionale), care au dus însă la dezvoltarea unor monopoluri bine 3 cunoscute. Se uită adesea că tehnologiile nu pot face singure revoluţii (sau, uneori, involuţii), ci doar când sunt conduse de oameni. Cred că „revoluţia informatică” e doar o parte a celei microelectronice (bazată energetic pe micro-baterii), ea urmând substituţiei energiei lemnoase de cea a cărbunelui, apoi a petrolului şi a gazelor naturale, iar în viitor – de cea nucleară (nu cea solară, prea intermitentă, de mică putere şi nu chiar atât de puţin nocivă cum se afirmă). 3.3 Teorii economice 3.3.1 Teorii economice continuiste (istorice) Teoriile economice pun la baza globalizării transformările economiei capitaliste Teoriile continuiste consideră că globalizarea nu este o ruptură sau o revoluţie, ci continuarea evoluţiei de câteva secole a acestei economii occidentale, extinsă la scară mondială. Cea mai importantă dintre aceste teorii este aceea a sistemelor mondiale, dezvoltată de Immanuel Wallerstein, dar bazată pe istoria economică şi socială mondială, iniţiată de şcoala franceză grupată în jurul revistei „Annales”. Cel mai important reprezentant al acestei şcoli a fost Fernand Braudel care, pornind de la studiul complex al zonei mediteraneene, a construit, în lucrarea sa în trei mari volume, „Civilisation matérielle, économie et capitalisme” (1969-1979), o istorie pe „durata lungă” (care începe, de fapt, încă din antichitate) şi pe trei nivele: viaţă cotidiană, comerţ naţional şi internaţional, capitalism industrial global. Braudel consideră că baza marilor profituri capitaliste o constituie comerţul la mare distanţă, cu ţări mai înapoiate. Este o idee pe care o consider înrudită (dar nu neapărat justificată) cu cea a marxiistei Roza Luxemburg, din cartea ei „Acumularea capitalistă”, apărută în 1913. În „Grammaire des civilisations” (1987), Braudel întreprinde şi un studiu structural al civilizaţiilor istorice, ce îl completează pe cel istoric. I. Wallerstein:şi-a dezvoltat teoria într-o altă lucrare vastă, „The modern world system” (1974- 2011), ajunsă la al patrulea volum (primele trei – de istorie economică a capitalismului, iar al patrulea – de istorie a răspândirii ideologiei liberale în lumea secolului 19). Conform acestui studiu, nu sunt posibile decât două tipuri de sisteme mondiale: imperiul (condus politic) şi economia mondială (condusă economic). Dezvoltarea economiei capitaliste începe în secolul 15 şi se face prin apariţia şi extinderea unor zone centrale, rolul conducător trecând succesiv de la Italia la Ţările de Jos, la Anglia şi, în fine, la S.U.A. Aceste sisteme economice sunt structurate pe trei nivele: centru, semiperiferie şi periferie, curenţii profiturilor curgând de la ultimele la primele. Într-un articol din 2000, „Globalization or the age of transition”, Wallerstein afirmă că globalizarea actuală nu prezintă mari deosebiri faţă de evoluţia trecută a capitalismului, fiind legată de faza de declin a actualului ciclu Kondratiev (de 40-50 de ani), iar în „The decline of American Power” (2003) consideră că, după pierderea supremaţiei mondiale de către S.U.A., va urma o fază probabil cu mai mulţi lideri, iar prin 2050 va exista o conjunctură economică (sfârşitul simultan pentru trei evoluţii seculare) ce ar face posibilă terminarea sistemului capitalist, În 1976, Wallerstein a întemeiat la New York centrul „F. Braudel”, pentru studii avansate de istorie sistemică, care publică şi revista „Review”. Christopher Chase-Dunn, prin lucrările sale, prin Institute for Research on World-Systems, pe care l-a înfiinţat pe lângă Universitatea California, ca şi prin publicaţia trimestrială „Journal of World- Systems Research”, a continuat şi dezvoltat teoria sistemelor mondiale. Împreună cu T.D.Hall, în „Rise And Demise: Comparing World Systems” (1997), el documentează existenţa în istorie a unei multiplicităţi de asemenea sisteme; iar cu B. Lerro, în „Social Change: Globalization from the Stone Age to the Present” (2014), descrie, folosind o abordare interdisciplinară (etnologică, sociologică etc.), procesele de unificare zonală şi globală între aceste sisteme. Mi se pare totuşi exagerat ca civilizaţii antice sau medievale să fie numite sisteme globale, numai pentru că tindeau să se extindă în afara teritoriilor centrale. Pe o perioadă şi arie mai redusă, Kenneth Pomeranz a studiat, în “The great divergence: China, Europe and the making of the modern world economy” (2000), evoluţiile şi constrângerile ecologice asemănătoare ale celor două civilizaţii paralele (ba chiar şi a Indiei), până în preajma revoluţiei industriale, considerând că divergenţa evoluţiei lor s-ar datora existenţei (semi)coloniilor europene, care au permis evitarea plafonarea prin epuizarea resurselor demografice şi naturale. Aş spune că o altă diferenţă care a contat a fost conservatorismul şi lipsa de dinamism a vastului imperiu chinez (care a abandonat, după mijlocul secolului 15, explorările maritime ce i-ar fi permis accesul la alte resurse), spre deosebire de relativa fărâmiţare (dar şi libertate de iniţiativă) a statelor europene. Paul Hirst a studiat mai întâi formele economice şi politice ale Occidentului, în “Associative Democracy: New Forms of Economic and Social Governance” (1993), promovând, în bună tradiţie laburistă, asocierea ca opusă anarhiei pieţei libere şi centralizării socialiste. În colaborare cu G. Thompson, prin „Globalization in question: The international economy and the possibilities of governance” (1996, 1999), a scos în evidenţă circulaţia liberă de mărfuri şi capital, din perioada 1870- 4 1913, comparabilă sau chiar depăşind-o, ca pondere, pe cea de după ultimul război mondial. Aş crede că explicaţia ar putea fi legată, din nou, de fazele crescătoare a două cicluri Kondratiev. O serie de studii cu subiecte mai restrânse, au urmărit evoluţiile istorice din ultimele decenii, corespunzătoare globalizării contemporane. Susan Strange, prin „The Retreat of the State. The Diffusion of Power in the World Economy” (1996), a analizat cu revoltă înlocuirea statului cu o combinaţie dezordonată de autorităţi transnaţionale: organizaţii, corporaţii, mafie ş.a.. Ea a argumenta necesitatea întăririi statelor şi creării unui sistem coerent de guvernare globală, cu echilibru de puteri (de exemplu, UE împreună cu Japonia, ca o contrapondere la puterea excesivă a SUA). Barry Eichengreen, după ce as studiat istoria sistemului monetar internaţional şi urmările acordului de la Bretton Woods (1944), a analizat în profunzime, prin „Capital Flows and Crises” (2003), influenţa libertăţii nelimitate a circulaţiei capitalurilor asupra crizelor financiare din anii ’70 şi ’90. Doi economişti cu o excelentă pregătire teoretică, dar şi cu o practică de rară anvergură în interiorul sistemului financiar mondial, şi-au expus detaliat experienţele şi concluziile în mai multe cărţi. George Soros este conducător al unor companii financiare de mare succes, dar şi al unor fundaţii mondiale pentru sprijinirea societăţilor liberale democratice şi deschise. El indică, în „The crisis of global capitalism” (1998) reflexivitatea (proprietate a deciziilor economice, de a se auto- influenţa), integrismul pieţelor şi lipsa reglementării lor, drept cauze majore ale disfuncţiunilor economiei globale, precum şi riscul asociat acesteia – involuţia „societăţii deschise”. Prin „The New Paradigm for Financial Markets: The Credit Crisis of 2008 and What it Means” (2008) şi prin urmarea ei, „Reflections on the Crash of 2008 and What it Means” (2009) analizează cauzele ultimului super- balon speculativ, consecinţele lui şi planul de reformare a pieţelor şi instituţiilor financiare. Joseph Stiglitz, laureat al premiului Nobel pentru economie şi fost economist şef al Fondului Monetar Inter:naţional (F.M.I.), de care s-a desolidarizat până la urmă, a descris, în „Globalization and its discontents” (2002) rolul negativ al F.M.I. şi altor instituţii internaţionale, în politicile economice globale. Apoi, în „Making globalization work” (2006), a indicat mai multe căi de reformare a instituţiilor economice internaţionale. În fine, în „Freefall: America, free markets, and the sinking of the world economy” (2010) a analizat recenta, pe atunci, criză economică din 2007, cauzele ei, perspectivele de îmbunătăţire a economiei mondiale şi necesitatea reformei ştiinţei economice. Amândoi contrastează cu mulţimile maniheiste ale celor pro sau contra capitalismului. Ei sunt simultan adepţi ai pieţei libere şi ai unei adevărate democraţii, dar şi critici ai racilelor actuale ale sistemului, propunând totuşi soluţii fezabile de reformare şi activând pentru punerea lor în practică. 3.3.2 Teorii economice discontinuiste (structuraliste) Teoriile discontinuiste serioase nu neagă în ansamblu rezultatele studiilor economice istorice, ci doar concluziile acestora în ceea ce priveşte perioada contemporană. Ele afirmă că, în ultimele decenii, au apărut efecte noi ale unor procese mai vechi (datorită cumulării acestora), sau chiar noi procese şi instituţii, care schimbă radical vechile structuri socio-economice. Lăsând la o parte apologetica necritică a globalizării, înflorită după prăbuşirea U.R.S.S. şi chiar după aparenta victorie a S.U.A. în războiul din Irak (dar înainte de criza din 2007), unul dintre cele mai cunoscute specimene de acest fel fiind cartea publicistului american Thomas L. Friedman, „The world is flat. A brief history of the twenty-first century” (2005, 2006), ce descrie globalizarea actuală ca un univers cu şanse egale şi optime pentru toti; voi aminti aici cărţile a doi autori marxişti care exagerează în sens contrar şi care au plăcut unora prin radicalismul lor. Leslie Sklair, în „The transnational capitalist class” (2001) susţine teza formării (deja înfăptuite) a economiei şi clasei capitaliste transnaţionale, cu legături difuze, necentralizate, iar în „Globalization: capitalism and its alternatives” (2002) descrie această economie ca pe un sistem global cu trei nivele (economic, politic şi cultural), cu practici şi agenţi specifici. Pornind de la aceasta, studiază şi afirmă noile posibilităţi de transformare socialistă a globalizării. La rândul lui, în „A Theory of Global Capitalism: Transnational Production, Transnational Capitalists, and the Transnational State” (2004), William I. Robinson dezvoltă ideile lui Sklair şi le adaugă existenţa de facto a unui stat transnaţional, cu instituţii în formare. Dacă privim mai atenţi afirmaţiile celor doi autori, am putea să ne întrebăm dacă, în situaţia de atunci, economia transnaţională era prevalentă ca putere (dacă nu ca volum) economiilor naţionale, pentru că existenţa comerţului sau chiar a investiţiilor externe, fie şi de mari proporţii, nu era o noutate, după cum demonstraseră Hirst şi Thomson, pomeniţi mai sus. Dar acestea nu împiedicaseră (ba chiar din contra) dezvoltarea unor contradicţii economice majore în interiorul acestor vechi sau noi economii aparent unificate, ca şi în interiorul unei presupuse clase capitaliste unificate sau a unui şi mai ipotetic stat capitalist global (sau între clasele şi statele capitaliste relativ naţionale), după cum au arătat măcar crizele din 1929 şi 2007, dacă nu şi războaiele mondiale. În 5 urma ultimei crize (ca şi în 1929-33), s-a văzut o resurgenţă nu numai a naţionalismelor statale, ci şi a izolaţionismului economic, chiar din partea unor mari puteri economice. Chiar presupunând această unificare ca existentă, ea nu înseamnă şi o uniformizare, o dispariţie a inegalităţilor din economia mondială (între ţările sau zonele bogate şi cele sărace), deci şi în interiorul clasei capitaliste. Atâta timp cât acestea există (şi vor mai persista mult timp), contradicţiile nu vor putea dispărea. Crizele din 2002 şi 2007 au pornit de la unele dintre cele mai mari companii transnaţionale şi au dus la prăbuşirea lor şi a altor astfel de companii, fără legătură directă cu primele. Cum a supravegheat clasa capitalistă unitatea şi bunăstarea membrilor ei? Instituţiile economice naţionale sau mondiale n- au reuşit să prevină aceste catastrofe, nici să reformeze şi să refacă substanţial economia mondială sau măcar pe cea Occidentală. Situaţia clasei muncitoare (din 2000 şi de acum) e foarte departe de o unitate mondială, chiar mai departe decât era înainte de anii `70-`80, ai începutului neoliberalismului. În ţările occidentale avansate, ea a fost pe jumătate desfiinţată sau fărâmiţată datorită dezindustrializării, iar sindicatele naţionale s-au redus cu 75%, ca să nu mai vorbim de legăturile lor internaţionale, mai mult formale chiar şi înainte. Inegalităţilor din economia mondială le corespund şi diferenţe substanţiale de venit, în interiorul clasei muncitoare, care stau în calea unificării ei efective, operaţionale, care ar face-o capabilă să se opună şi chiar să obţină victoria asupra clasei capitaliste mondiale. În afară însă de aceste clase, rămâne problema claselor „intermediare” (clasele burgheze de mijloc şi cele ţărăneşti), care au mai puţine şanse să se unifice global, dar şi să se alăture uneia sau alteia din clasele „majore”. În fapt, tezele celor doi autori constituie o simplificare cam brutală şi o revenire, dacă nu la tezele dovedite prea optimiste ale lui Marx şi Engels, din „Manifestul Partidului Comunist” (pe care Marx le-a nuanţat ulterior), atunci la cele troţkiste (încă mai puţin realiste) ale revoluţiei mondiale permanente. Ceea ce nu înseamnă că teza stalinista contrară, a construcţiei socialismului într-o singură ţară, ar fi mai bună (dimpotrivă, după cum arată şi Wallerstein, în lucrările sale). Într-un articol din 2011, „Globalization and the sociology of Immanuel Wallerstein: A critical appraisal”, W.I. Robinson pune în contrast (fără nuanţe şi argumente faptice) concepţiilor acestuia, de continuitate şi proces, ideilor sale şi ale lui Sinklair despre discontinuitate si structură. Pe de altă parte, nici articolul lui Wallersein, din 2000 (indicat în §3.3.1) nu argumentează suficient de convingător lipsa de majoră noutate a globalizării contemporane. Argumentul ciclului Kondratiev e chiar ciudat, deoarece se ştie că, după fiecare ciclu de acest fel, economia şi chiar instituţiile capitaliste au suferit reorganizări profunde. Aşadar, şi eu cred că, prin globalizarea actuală, s-a format o structură economică diferită, dar ea nu este deloc aşa de simplă cum vor s-o prezinte Sklair şi Robinson. Teoretic chiar, nu există o incompatibilitate între structură şi schimbare. Existenţa însăşi a unei structuri înseamnă funcţionarea unor transformări care schimbă anumite proprietăţi, lăsându-le însă invariante pe altele. Depăşirea unor limite ale variaţiilor poate duce la schimbarea structurii, la trecerea ei în altă structură, cu noi transformări şi invarianţi, dar poate şi cu unele din vechile transformări, aşadar – o mutaţie, un salt care nu exclude o continuitate parţială, ca şi în teoriile evoluţioniste ale lui Cuvier şi Darwin (Popovici, „Probleme…”, 2014). 3.4 Teorii sociologice Sociologia, prin natura ei fiind înclinată spre studiul echilibrului structural, a sesizat mai mult tendinţele de continuitate ale globalizării. Astfel, Anthony Giddens, poate cel mai cunoscu sociolog englez contemporan, de orientare laburistă, susţine în „The Consequences of Modernity” (1990) că globalizarea continuă modernizarea (văzută de mulţi ca începând de la Revoluţia Franceză şi constând dintr-o raţionalizare, dacă nu chiar birocratizare, a economiei şi instituţiilor sociale, iar în „Runaway World: How Globalization is Reshaping Our Lives”(1999) descrie consecinţele ei asupra indivizilor. Continuând să-şi dezvolte ideile afirmate iniţial la nivel naţional, „The global third way debate” (2001), dezvoltă ideea celei de a treia căi (a politicii social-democrate, între neo-liberalism şi comunism) şi la nivel internaţional; George Ritzer, despre care am vorbit şi în §2, analizează, în „The McDonaldization of Society” (1993) şi „The McDonaldization Thesis: Explorations and Extensions” (1998) raţionalizarea şi standardizarea moderniste ca surse de iraţionalitate şi dezumanizare. Saskia Sassen descrie, într-o carte de mare răsunet (şi cu mulţi urmaşi) „The global city: New York, London, Tokyo” (1991), câteva din cele mai mari metropole, în contextul economiei globale. În contrast cu activitatea economică relativ dispersată spaţial, acestea sunt centre financiar-bancare, legate prin reţele organizaţionale şi informaţionale, prin care economia este integrată global (ceea ce sprijină argumentaţia mea, din §3.2). 6 3.5 Teorii politice 3.5.1 Teorii politice realiste, moderniste (şcolile americană şi engleză) Şcoala americană de relaţii internaţionale s-a dezvoltat în contextul când Statele Unite au ajuns o putere mondială, rivalizată militar doar de U.R.S.S. Doctrina realistă, de autonomie a politicii internaţionale faţă de etică şi de alte valori socotite „romantice”, fusese elaborată în contextul războaielor anti-napoleoniene şi al Congresului de la Viena al marilor puteri, ce i-a stabilit consecinţele, la începutul secolului 19. Ea a fost urmată, declarat sau nu, de majoritatea diplomaţilor şi a statelor mai mici sau mai mari. Hans J. Morgenthau, într-o carte monumentală (valabilă în mare parte şi azi), „Politics among nations. The struggle for power and peace” (1948), a dezvoltat sistematic o teorie realistă, ce se dorea testabilă empiric şi pragmatic, dar şi normativă. În ea, politica internaţională e privită ca o realitate autonomă, nu ideală, ci dependentă de natura umană, determinată prin interes (definit ca putere) şi prin transformabilitatea ei; rezultatele decurg direct din acţiunile statelor. Cartea a fost retipărită şi adăugită în mai multe ediţii, care au stat la baza formării teoriei politice americane, dar şi din alte ţări. După 20 de ani, în care diplomaţia americană a acumulat o mare experienţă, dar S.U.A. suferiseră înfrângerea din Vietnam, iar teoria socială intrase în contact cu teoria generală a sistemelor, Kenneth N. Waltz a elaborat, prin „Theory of International Politics” (1979), o teorie neo- realistă, ca imagine mentală a unui domeniu şi a relaţiilor dintre părţile sale, verificată prin capacitatea predictivă şi mai ales explicativă. În fapt, era o teorie a sistemului social, oscilând între o anarhie şi şi ierarhie de părţi. Statele erau privite ca interacţionând, iar din acest proces rezultau efecte economice şi militare, dependente şi de structură. După încă 30 de ani, în „Realism and International Politics” (2008), Walz îşi reafirma vechea teorie în noul context: statele-naţiuni se păstrează, chiar dacă se transformă în contextul globalizării (cea ce e în concordanţă cu argumentaţia mea teoretică, din §3.3.2). În urma destrămării U.R.S.S., Robert Gilpin, şi el politolog, descrie succesele economice mondiale ale capitalismului, în „The Challenge of Global Capitalism” (2000). „Global Political Economy: Understanding the International Economic Order” (2001) conţine o abordare realistă a statului-naţiune, cu studiul economiilor naţionale, regionale şi a celei globale. Descrierea triumfului neo-liberalismului e afirmată odată cu păstrarea, totuşi, a rolului central (dar ne-exclusiv) al statului (în contrazicere cu S. Strange), iar cererile unor teoreticieni, de reglementare a pieţelor, sunt respinse ca nerealiste David Held face parte din şcoala engleză de teoreticieni politici, maturizată şi rafinată după pierderea supremaţiei mondiale de către Marea Britanie. În „From the Modern State to Cosmopolitan Governance” (1995), Held propune remodelarea democraţiei în state şi între ele, iar într-o masivă lucrare interdisciplinară, „Global transformations: politics, economics, and culture” (2004), elaborată împreună cu A. McGrew ş.a., studiază relaţiile contemporane, paşnice şi războinice ale statelor teritoriale, precum şi interacţiunile acestora cu evoluţiile globale ale comerţului, finanţelor, industriei, forţei de muncă, culturii şi mediului natural. Zbigniew Brzezinski, teoretician, dar şi cu experienţă de consilier de politică externă al unor preşedinţi americani, studiază, în „The Grand Chessboard: American Primacy and Its Geostrategic Imperative” (1997) realităţile şi necesităţile politicii SUA, ca prima putere mondială din istorie, după destrămarea URSS (dar nu pentru mult timp). După numai şapte ani şi războiul din Irak şi Afganistan, în „The Choice: Global Domination or Global Leadership” (2004), se poate observa temperarea optimismului autorului, datorită apariţiei ameninţării arabe, iar mai târziu, „Strategic Vision: America and the Crisis of Global Power” (2012) reflectă dispersarea puterii politice americane, prin ascensiunea Chinei şi slăbirea economică a Occidentului. Ele ar prevesti deplasarea puterii spre est, după 2025. În aceste condiţii, arată Brzezinski, SUA ar trebui să devină garant şi promotor al unităţii întărite a Occidentului şi conciliator al marilor puteri orientale, asiatice. 3.5.2 Teorii politice constructiviste, post-moderniste În general, constructivismul epistemologic e o concepţie care susţine rolul activ al conştiinţei în cunoaştere şi mai ales în elaborarea unei teorii, ceea ce n-ar fi rău, dacă nu ar neglija rolul cel puţin tot atât de important al obiectelor studiate, care au propria lor realitate, ce nu se supune totdeauna teoriei, mai ales când aceasta vrea să devină operaţională, practică. Postmodernismul, care a început să se răspândească în cultură la începutul anilor `80, se poate defini ca o atitudine de scepticism şi relativism în raport de adevărurile obiective şi valorile sociale. În opoziţie cu (neo-)realismul dominant în teoria politică americană, Alexander Wendt a elaborat, în „Social theory of international politics” (1999), o teorie (declarat „anti-materialistă” şi “idealist-structurală”) a dependenţei politicii internaţionale de ideile şi imaginile pe care şi le 7 construiesc statele unele despre altele. Ea are o orientare către explicaţiile constitutive, structurale, nu cauzale. Într-un articol din 2003 „Why a world state is inevitable?”, Wendt îşi accentuează idealismul, prevestind pentru societatea globală o evoluţie în cinci etape, explicată teleologic: sistem de state, societate de state, societate mondială, securitate colectivă, stat mondial (ultimele – nu se ştie când). Dimpotrivă, Samuel P. Huntington (fost director al Centrului pentru relaţii internaţionale al Universităţii Harvard) are pretenţia unui studiu obiectiv al unor realităţi mai mult spirituale şi a relaţiilor dintre ele. „The Clash of Civilizations and the Remaking of World Order” (2006), o carte care a făcut mare vâlvă, susţine că, după conflictul ideologic capitalism-socialism, urmează cel religios. cu Islamul. Cartea fusese devansată de un articol cu acelaşi titlu, apărut în 2003, la puţin timp după invazia S.U.A. în Irak, ceea ce îi dădea mai multă greutate în faţa unui public larg. Cartea mai susţinea că islamismul ar fi în mod fundamental agresiv, mai ales în relaţiile cu creştinismul paşnic. Năştea totuşi şi nişte întrebări: Cum se explică realitatea istorică a sute de ani, când, până la cruciade, creştinii au fost perfect integraţi în Imperiul arab? Cum se împacă natura paşnică a creştinismului cu durata de sute de ani a cruciadelor? Mai mult, cum se explica cruciadele împotriva albigenzilor din sudul Franţei sau spre răsă ritul european (întâi Imperul Bizantin, apoi spre Polonia şi Rusia), războiul de 30 de ani între catolici şi reformaţi? În realitate, cu toate tendinţele religiilor universale spre solidaritatea umană, există perioade de războaie sângeroase şi durabile, promovate în numele acestor religii. Revenind la prezent, de ce americanii erau în conflict doar cu o parte a ţărilor arabe (Iranul, Afganistanul, Irakul, ultimul nefiind fanatizat religios), şi nu, de exemplu, cu Arabia Saudită sau Emiratele Arabe (declarat fundamentaliste)? Să presupunem că motivul real ar fi fost posibila construire a armelor nucleare (cum au motivat S.U.A. la O.N.U., ceea ce s-a dovedit până la urmă fals, cum era şi de bănuit). Atunci de ce n-au intrat S.U.A. în conflict cu Afganistanul islamist (ca să nu mai vorbim de India budistă sau Israelul mozaic)? Marile zăcăminte de petrol din Irak pot da o mai bună şi mai realistă motivaţie a invaziei Irakului, soldata până la urmă cu un eşec strategic, în ciuda celui tactic rapid. Cât despre cartea lui Huntington, ea rămâne până la urmă o iluzionare „postmodernistă”, care-şi ia drept bune propriile imaginaţii ideologice. De cealaltă parte a baricadelor, filozofii neo-marxişti Michael Hardt şi Antonio Negri au construit şi ei un edificiu de mare succes şi de vastă întindere, din trei volume. În „Empire” (2000), ei afirmă (ca şi S. Stranger) că statele naţiuni sunt în declin, dar că, în schimb, ar fi înlocuite cu organisme naţionale şi supranaţionale capitaliste descentralizate (ca la L. Sklair şi W.G. Robinson), legate în reţea (ca la M. Castels) şi supuse unei singure legi, rezultând o nouă formă de suveranitate. „Multitude: War and Democracy in the Age of Empire”(2004) reia aceleaşi idei, dar pledează pentru necesitatea şi posibilitatea democraţiei globale (opusă Imperiului capitalist), ea putând fi realizată prin intermediul luptei, dar nu a maselor amorfe, nici a sindicatelor sau partidelor ierarhizate, ci a „multitudinii” organizate tot în reţea, şi al producţiei biopolitice (a tuturor aspectelor vieţii sociale: economice, culturale, politice). În fine, „Commonwealth” (2009) reia tema luptei comune a multitudinii, pentru autonomia producţiei subiectivităţii, prin intermediul sărăciei asumate şi iubirii. În primul rând, în toate trei volumele se remarcă lipsa argumentelor faptice, înlocuite prin speculaţii mai mult filozofice, decât ştiinţifice. Această filozofie nu e nici măcar riguroasă. Argumentele pe care le-am opus teoriei lui Sinclair şi Robinson asupra economiei, claselor şi statului rămân valabile şi aici. Multitudinea, chiar dispusă şi comunicând în reţea, are totuşi nevoie de nişte centre coordonare, cum am arătat în §3.2 şi cum a înţeles capitalul financiar grupat în metropole (S. Sisskin). Dispersarea şi amestecul nu sunt factori de coeziune în luptă. Imigranţii risipiţi printre muncitorii metropolei sunt însinguraţi şi îndepărtaţi de sindicate şi alte organizaţii locale. Dimpotrivă, cei grupaţi în ghetouri, chiar dacă îşi dezvoltă spiritul de solidaritate etnică şi de paria sociali, mai curând se vor opune muncitorilor locali mai favorizaţi şi vor fi dispreţuiţi sau chiar diabolizaţi de aceştia, mai ales sub influenţa propagandei naţionaliste. Cât despre armele sărăcirii şi iubirii, ele sunt mai mult creştine, aş zice, ceea ce n-ar fi rău, şi poate ar fi mai eficiente dacă ar fi directe, nu prin reţea, la distanţă. Ceea ce lipseşte nu numai acestei utopii, ci şi multor mişcări anti-birocratice şi egalitariste este o teorie ştiinţifică a cooperării, a democraţiei asociative, atât statale, cât şi de partid sau colective, dar în primul rând de muncă, pentru care pleda, cum am văzut, şi P. Hirst. Această teorie însă există şi a fost construită pentru conducerea marilor corporaţii (mai întâi naţionale, apoi internaţionale şi transnaţionale, care au bugete mai mari decât ale unor ţări mijlocii), dar şi a planificării flexibile a economiilor naţionale. Este vorba de teoria sistemelor ierarhice distribuite, iniţiată la începutul anilor `60 de cercetători atât din Occident, cât şi din ţările socialiste, iar care acum a ajuns la maturitate (Popovici, „Filozofia…, I, II, 2014). 8 3.5.3 Teorii politice sintetice sau pluraliste metodologic Cum am spus, constructivismul păcătuia prin subiectivism, iar realismul – prin obiectivism, cel puţin în prima versiune a teoriei lui Walz. O sinteză reală a reuşit să facă filozoful şi politologul francez Raymond Aron, asimilând tradiţia post-kantiană a sociologiei germane a comprehensiunii şi a dialecticii hegeliene, cu cea marxistă a cauzalităţii economice şi sociale, precum şi cu cea politică, a liberalismului clasic englez: Marea sa carte „Paix et guerre entre les nations” (1962), apreciată la vremea ei ca una dintre cele mai de seamă contribuţii la teoria politicii strategice şi tradusă în engleză, are la bază o teorie sistemică empirică, metodologică şi epistemologică complexă şi bine închegată. Statele apar conduse de idealuri politice în interior şi de interese în exterior, ambele influenţând politica externă. Sistemele internaţionale (bipolare sau multipolare, omogene sau eterogene) sunt descrise ca ansambluri de unităţi în interacţiune regulată. Teoria e exemplificată şi verificată pe o mulţime de cazuri reale, analizate cu fineţ e şi rigoare. După 10 ani, Aron a realizat o aplicare şi dezvoltare a ei, prin „République impériale. Les États-Unis dans le monde (1945–1972)”, apărută în 1973. Din păcate, alte contribuţii franceze la teoria politicii internaţionale nu cunosc, şi chiar cărţile anglo-saxone le ignoră de obicei, ca şi pe cele europene în general (nemaivorbind de alte continente). O lucrare mai recentă si cu mijloace mai moderne, se datorează lui Barry Buzan şi Richard Little. „International systems in world history” (2000) conţine o teorie declarat pluralistă (de „coexistenţă” a teoriei lui Waltz cu cea a lui Wendt), dar fără o sinteză adevărată. Ea îmbină analiza sistemică pe 5 nivele (de la sisteme şi subsisteme internaţionale până la indivizi), cu cea procesual- istorică şi cu o abordare multidisciplinară, pe 5 sectoare: militar, politic, economic, sociocultural, mediu natural, apoi şi tehnologic; De curând, B. Buzan şi George Lawson, în „The Global Transformation: History, Modernity and the Making of International Relations” (2015), au studiat globalizarea relaţiilor internaţionale din sec. 19-21, cu trecerea ei de la un sistem centru-periferie spre unul dezirabil descentrat. 3.6 Teorii culturale 3.6.1 Teorii culturale structurale Cultura este un domeniu în care teoriile globalizării şi-au găsit de mult un teritoriu de confruntare, în ciuda destul de bunei convieţ uiri a locuitorilor şi creatorilor lui. Voi trece în revistă doar câteva din mulţimea de lucrări. Ronald Robertson, în „Globalization Social Theory and Global Culture” (1992, 1996) se arată influenţat de sociologia germană (F. Tönnies, M. Weber ş.a.). El deosebeşte patru nivele («aspecte») majore ale sistemului («câmpului») global (p. 27): indivizii, societăţile naţionale, societăţile sistemului mondial, umanitatea. Aceste nivele sunt legate prin şase interacţiuni de relativizare (contextualizare) a nivelelor inferioare faţă de cele superioare. Există, în concepţia sa. patru tipuri posibile de rezultate ale globalizării (p. 58): comunităţi relativ închise, comunitate unică (ca la McLuhan – „sat global”), societăţi relativ deschise şi comunicante, societăţi organizate planificat la nivel global. Fiecare tip are câte două variante: una simetrică (cu relativă egalitate sau descentrare) ş alta, asimetrică (cu relativă inegalitate sau centrare). Globalizarea îi apare (cum am arătat şi în §2) drept o „formare a unei conştiinţe de sine a umanităţii”, începută la sfârşitul evului mediu (ca la Wallerstein, aş observa) şi care a parcurs patru stadii, accentuând fiecare câte unul din nivelele indicate anterior (pp. 77-79), deci, aş zice. o ascensiune spre ceruri din ce în ce mai rarefiate. John Tomlinson, în „Globalization and culture” (1999) se declară influenţată de teoria lui A. Giddens a globaliză rii. El scoate în evidenţă, ca şi Robertson, pluridimensionalitatea globalizării şi defineşte cultura ca „teritoriu al înţelesurilor semnificative din punct de vedere existenţial”, ca totalitate a „practicilor comune care contribuie direct la desfăşurarea «naraţiunii vieţilor» oamenilor” (p. 33-35). Subliniază interacţiunea strânsă între cultură şi globalizare, ca si uniformizarea culturii prin transformarea ei în bun de consum (p. 123). Omul cosmopolit ideal ar fi cel capabil de o trăire etică şi culturală simultan globală şi locală (p.274), ceea ce mie mi se pare o simplă juxtapunere de conştiinţe, fără o reală sinteză, iar în cazul cel mai rău, un „double-thinking” (cum îi zicea G. Orwell, în romanul „1984”). Mai concret, Ramaswami Harindranath, în „Perspectives on Global Cultures” (2006) efectuează o analiză de la bază la vârf, a destinului culturilor mici în contextul globalizării. El pledează pentru necesitatea păstrării unui specific creativ, chiar şi în cadrul universal (dând ca exemplu cinematografia sud-americană, cunoscută ca „the third cinema”). Tratând o problematică asemănătoare, Jan Niederveen Pieterse gaseş te ca posibile, în „Globalization and Culture: Global Mélange” (2003, 2009), trei paradigme ale culturilor angajate în acest proces mondial: înfruntare, uniformizare, hibridizare. El considera necesară integrarea umanităţii şi sporirea creativităţii, prin interacţiune şi dialog, prin osmoza între Occident şi Orient. 9 În fine, într-o abordare prin filozofia culturii, „Reason, Culture, Religion: The Metaphysics of World Politics” (2004), Ralph Pettman găseşte că explicaţia modernistă, exclusiv raţională, a lumii este distorsionată; în spatele curentelor laice se regăsesc concepţii religioase: strategie taoistă, economie budistă, civism islamic, marxism confucianist, constructivism hindus, feminism păgân şi ecologism animist. După cum se vede, religia este o dimensiune fundamentală a culturii, care nu trebuie ignorată. 3.6.2 Teorii culturale istorice Cum ne putem aştepta, teoriile culturale istorice scot în evidenţă continuităţile evoluţiei. Frank J. Lechner şi John Boli, în „World Culture: Origins and Consequences” (2005) privesc cultura ca pe „un ansamblu de sisteme simbolice şi semnificative împărtăşite social şi care devin încorporate în obiecte, organizaţii şi oameni”. Ca şi M. McLuhan şi E. Castells, ei arată influenţa mijloacelor tehnice de comunicaţie şi a politicilor (inclusiv a celor contestatare), asupra ansamblului culturii. Aceasta are origini naţionale şi tinde spre diversificare (exemplele studiate întinzându-se de la jocurile olimpice la religii). O istorie a celor mai importante realizări ştiinţifice mondiale realizează Scott L. Montgomery şi Alok Kumar, prin „A History of Science in World Cultures: Voices of Knowledge” (2016), cuprinzând dezvoltarea şi preluarea lor între civilizaţiile din Egipt, Mesopotamia, India, Grecia, China, Islam, şi America pre-columbiană, până în Europa renascentistă. Cultura ştiinţifică [naturală] este definită ca o „cunoaştere şi explorare colectivă a naturii…, dezvoltată ca răspuns la nevoile şi posibilităţile societăţii respective”. 3.7 Concluzii parţiale Din această trecere în revistă (în mod inevitabil limitată) a unor lucrări fundamentale în domeniul globalizării, cred că putem trage deocamdată câteva concluzii privind direcţiile necesare ale unei cercetări viitoare: 1) abordarea interdisciplinară, pentru sintetizarea efectivă a diferitelor perspective asupra globalizării; 2) îmbinarea explicaţiilor cauzale sau chiar a structurilor de cauze, cu înţelegerea semnificaţiilor umane; 3) studiul dependenţei explicaţiei şi înţelegerii de condiţiile concrete (de frontieră) ale proceselor; 4) investigarea interacţiunile dintre pă rţile sistemelor şi între părţi şi întreg; 5) utilizarea teoriei sistemelor multinivel distribuite (cu autonomia părţilor faţă de întreg); 6) folosirea unei abordări simultan structurale şi dinamice; 7) evitarea reducţionismului şi punerea în evidenţă a sinergiilor. O fundamentare a relaţiilor dintre ştiinţe, dintre natură si societate, între oameni şi structurile sociale poate fi dată de filozofia realităţii multinivel, pe care am încercat s-o expun în trei lucrări publicate în 2014 (pe care le voi sintetiza în referatul următor), cu o urmare în 2016. Bibliografie Aron R. – Paix et guerre entre les nations (1962) Boli J., Thomas G.M. – Constructing world culture: international nongovernmental organizations since 1875 (1999) Braudel F. – Civilisation matérielle, économie et capitalisme, 3 vol. (1969-1979); tr. ro. Civilizatie materiala, economie si capitalism, secolul XV- XVIII, 3 vol., 1984-1989 – Grammaire des civilizations (1987); tr. rom. – Gramatica civilizatiilor, 2 vol, (1994) Brzezinski Z. –.The Grand Chessboard: American Primacy and Its Geostrategic Imperative (1997); tr. rom. – Marea tablă de şah (1999) – The Choice: Global Domination or Global Leadership” (2004); tr. ro. Marea dilemă (2005) – Strategic Vision: America and the Crisis of Global Power (2012) Buzan B., Little R. – International systems in world history (2000); tr. rom. – Sistemele internaţionale în istoria lumii (2009) Buzan B., Lawson G. – The Global Transformation: History, Modernity and the Making of International Relations (2015) Castells M. – The Information Age: Economy, Society, and Culture, 3 vols., 2nd ed. (2010) Chase–Dunn C., Hall T.D. – Rise and Demise: Comparing World Systems (1997) Chase–Dunn C., Lerro B. – Social Change: Globalization from the Stone Age to the Present (2014) Eichengreen B. – Capital Flows and Crises (2003) Friedman T.L. – The world is flat. A brief history of the twenty-first century (2005, 2006); tr. rom. Pământul este plat (2007) Giddens A. – Runaway World: How Globalization is Reshaping Our Lives (1999) – The Consequences of Modernity (1990, 1996) Gilpin R. – The Challenge of Global Capitalism (2000) 10 – Global Political Economy: Understanding the International Economic Order (2001) Hardt M., Negri A. – Empire (2001) – Multitude: War and Democracy in the Age of Empire (2004) – Commonwealth (2009) Harindranath R. – Perspectives on Global Cultures (2006) Held D. – Democracy and the Global Order: From the Modern State to Cosmopolitan Governance (1995) – Global transformations: politics, economics, and culture (2004); tr. rom. – Transformări globale (2004) Huntington S.P. – The Clash of Civilizations, Foreign Affairs (1993) – The Clash of Civilizations and the Remaking of World Order (2006); Ciocnirea civilizaţiilor şi refacerea ordinii mondiale (2007) Jorgensen S.E. (ed.) – Global Ecology (2010) Lechner F.J., Boli J. – World Culture: Origins and Consequences (2005) Luxemburg R. - The Accumulation of Capital (1913) Montgomery S.L., Kumar A. – A History of Science in World Cultures: Voices of Knowledge (2016) Morgenthau H.J. – Politics among nations: the struggle for power and peace, 6th ed. (1997); tr. rom. – Politica între natiuni (2002) Pettman R. – Reason, Culture, Religion: The Metaphysics of World Politics (2004) Pieterse J.N. – Globalization and Culture: Global Mélange, 2nd ed. (2003, 2009) Pomeranz K. – The great divergence (2000); Marea divergenţă (2012) Popovici A.A. – Bazele informaticii distribuite (2004) – Sisteme informatice cu baze de date relaţionale şi obiectuale (2011) – Probleme ale filozofiei ştiinţelor naturii şi a ştiinţelor socio-umane, Oeconomica, nr. 1 (2014) – Filozofia realităţii multinivel – I, Oeconomica, nr. 3 (2014) – Filozofia realităţii multinivel – II, Oeconomica, nr. 4 (2014) – Realismul critic în filozofia ştiinţelor economice, Oeconomica, nr. 3-4 (2016) Ritzer G. – The McDonaldization of Society (1993) – The McDonaldization Thesis: Explorations and Extensions (1998) Ritzer G. (ed) – The Blackwell companion to globalization (2004) Ritzer G., Atalay Z. (eds.) – Readings in Globalization: Key Concepts and Major Debates (2010) Robertson R. – Globalization Social Theory and Global Culture (1992, 1996) Robinson W.I. – A Theory of Global Capitalism: Transnational Production, Transnational Capitalists, and the Transnational State (2004) – Globalization and the sociology of Immanuel Wallerstein. A critical appraisal, Internat. Sociol. (2011) Sassen S. – The Global City: New York, London, Tokyo (1991) Sklair L. – The transnational capitalist class (2001) – Globalization: capitalism and its alternatives (2002) Smil V. – Global Ecology: Environmental Change and Social Flexibility (1993) Soros G. – On globalization (2002); Despre globalizare (2002) – The New Paradigm for Financial Markets: The Credit crisis of 2008 and What it Means (2008) – Reflections on the Crash of 2008 and What it Means: An E-Book Update (2009, 88p) Southwick C.H. – Global Ecology in Human Perspective (1996) Strange S. – The Retreat of the State: The Diffusion of Power in the World Economy (1996, 2003); tr. rom. – Retragerea statului (2002) Wallerstein I. – The modern world system, 4 vols. (1974-2011); tr. rom. Sistemul mondial modern, vol. 1, 2 (1992, 1993) – Globalization or the age of transition, International Sociology, vol. 15 (2000), nr. 2 – The decline of American Power (2003); tr. rom. – Declinul puterii americane (2005) Waltz K. – Theory of International Politics (1979) Wendt A. – Social theory of international politics (1999); tr. rom. – Teoria socială a politicii internaţionale (2011) – Why a world state is inevitable, European Journal of International Relations, vol. 9 (2003), no. 4 11 